ลาวเป็นประเทศที่มีประวัติศาสตร์อันยาวนานมาตั้งแต่ศตวรรษที่ 14 โดยเคยเป็นหนึ่งในอาณาจักรที่ใหญ่ที่สุดในเอเชียตะวันออกเฉียงใต้ เนื่องจากที่ตั้งทางภูมิศาสตร์ซึ่งอยู่ในศูนย์กลางของภูมิภาค จึงกลายเป็นศูนย์กลางการค้าทางบกและร่ำรวยทางเศรษฐกิจและวัฒนธรรม หลังจากช่วงเวลาแห่งความขัดแย้งภายใน อาณาจักรล้านช้างได้แยกออกเป็นสามส่วนได้แก่: หลวงพระบาง, เวียงจันทน์ และจำปาสัก ใน ค.ศ. 1893 ทั้งสามดินแดนอยู่ภายใต้การปกครองของฝรั่งเศสและได้รวมตัวกันเป็นประเทศลาวใน ค.ศ. 1949 หลังจากการยึดครองของญี่ปุ่น แต่ถูกฝรั่งเศสยึดครองอีกครั้งจนกระทั่งได้รับเอกราชอย่างเป็นทางการใน ค.ศ. 1953 โดยปกครองแบบราชาธิปไตยตามรัฐธรรมนูญภายใต้การปกครองของสมเด็จพระเจ้าศรีสว่างวงศ์ ต่อมาลาวได้เผชิญกับสงครามกลางเมืองระหว่างฝ่ายคอมมิวนิสต์ซึ่งได้รับการสนับสนุนจากสหภาพโซเวียต ต่อสู้กับรัฐบาลฝ่ายประชาธิปไตยซึ่งสนับสนุนสถาบันพระมหากษัตริย์และได้รับการสนับสนุนจากสหรัฐอเมริกา หลังสงครามเวียดนามยุติลงใน ค.ศ. 1975 "ปะเทดลาว" ขบวนการปฏิวัติของฝ่ายคอมมิวนิสต์ได้ครองอำนาจอย่างเบ็ดเสร็จและสงครามกลางเมืองลาวได้ยุติลง ลาวต้องพึ่งพาความช่วยเหลือทางเศรษฐกิจจากสหภาพโซเวียตจนกระทั่งล่มสลายใน ค.ศ. 1991